Worcester F 80 Distinctiones

83 Homo debet attendere

Homo debet attendere in seipso duo, scilicet, dignitatem, ne vilescat, fragilitatem, ne superbiat. Dignitas hominis patet in quatuor.

Primo, in creacione quia factus est ad ymaginem Dei et hoc ligat ad mundiam ne passim proiciat ymaginem. Sed heu quia[[1]](#footnote-1) Psal. [48:13]: *Homo cum in honore esset, non intellexit*.

¶ Secundo, in recreacione quia redemptus sanguine Christi. Hoc ligat ad humilitatem obediencie. Res enim empta est emptoris, non sua. Ideo debet obedire emptori, Rom. 6[:6]: *Vetus noster homo simul crucifixus est, ut destruatur,* etc. [Rom. 5:18]: *Sicut per unius* *delictum omnes homines in* dampnationem. Psal. [8:5]: *Quid est homo, quia memor es*. Sed, heu, quia Eccle. 9[:14-15]: *Civitas parva, et pauci viri*, etc.

¶ Tercio in iustificacione et hoc ligat ad caritatem, eger diligit medicum sanantem saltem vnum membrum. Plus ergo Deus qui sanat totum, Psal. [102:13]: *Quomodo miseretur pater filiorum.* Gen. 6[:3]: *Non permanebit spiritus meus*, id est, indignacio mea, *in homine*, *quia caro est*. Sed quia [Psal. 13:2]: *Dominus de celo prospexit, ut videat*.

¶ Quarto in beatificacione quia nulla alia corporalis creatura est capax beatitudinis, [1] Tim. 2[:4]: *Vult omnes homines* *salvos fieri, et ad agnitionem [veritatis venire]*. Et hoc ligat perseueranciam boni operis. Nam posse et nichil facere, non meretur, Job 14[:14]: *Putasne mortuus homo rursum vivat*? Eccli. 27[:12]: *Homo sanctus* permanet *in sapientia* *sicut sol*, etc. Sed, heu, quia *periit sanctus de terra, et rectus in hominibus non est,* Mich. 7[:2].[[2]](#footnote-2)

¶ Item, fragilitas hominis apparet in quatuor. In natura, in culpa, in ignorancia, in miseria.

¶ In natura quidem[[3]](#footnote-3) quadrupliciter. Et, primo, ex parte corporis[[4]](#footnote-4) quia cum cetere creature, sicut facte sunt de purioribus elementis homo tamen de limo, Gen. 2[:7]: *Formavit Deus hominem de limo terre*. Sed et hoc ligat ad humilitatem. Sic pauo cum respicit pedes deponit caudam, Eccli. 17[:31]: *Omnes homines terra et cinis*. Job [30:19]: *Comparatus sum luto, et*

/fol. 240va/

*assimilatus sum faville et cineri*. Lutum efficitur ex aqua et puluere vtroque manente, sed cinis ex ligno et igne vtroque deficient. Quid ergo lutum superbis. Vnde cinis gloriaris.

¶ Secundo, ex parte anime, quia potens est peccare. Et hoc ligat ad cautelam. Sic apis volans per ventum capit lapillum in pede ne rapiatur a vento. Hanc non habuit Eua cum consensit diabolo, Eccli. 15[:14]: *Deus ab initio* *hominem, et reliquit* eum *in manu consilii*, etc. Sed, heu, quia *Deus* fecit *hominem rectum et ipse* immiscuit *se*, etc., Eccle. 7[:30]. Tercio, ex parte compositi, quia potens est mori. Et hoc ligat ad timoranciam. Sic canis cum videt baculum, auis laqueum formidat, Gen 2[:17]: *Quacumque comederis, morte morieris*. Sed, heu, quia per peccatum potencia moriendi educitur in actum, Rom. [5:12]: *Per vnum hominem* [Sap 2:24] intravit *mors* *in orbem terrarium*.

¶ Quarto, ex parte omnium istorum, quia impotens est post casum per se reparari, et hoc ligat ad oracionis frequenciam, Psal. [77:39]: *Spiritus vadens et non rediens*.

¶ Item, in culpa patet fragilitas hominis quadrupliciter. Primo cum originali natus sicut granum cum palea, nux cum[[5]](#footnote-5) testa, Job 15[:14]: *Quid est homo ut immaculatus sit*, et mundus, Psal. [50:7]: *Ecce iniquitatibus conceptus sum*. Secundo, quia veniali inuolutus, sicut nauicula fluctibus, caro vermibus, Eccle. 7[:21]: *Non est iustus in terra qui faciat bonum*, etc. Tercio, quia pronus ad mortalia sicut ferrum ociosum ad rubiginem, vestis ad tineam, Gen. 8[:21]: *Sensus et cogitacio humani prona sunt* ad *malum*. Sed et hoc ligat ad circumspeccionem et pauorem,[[6]](#footnote-6) Prou. 28[:14]: *Beatus homo qui semper est pauidus.* Quarto quia difficilis ad bona ardua, sicut vorator ad abstinendum, confractus ad onera, Rom. 7[:15, 24]: *Non enim quod volo bonum, ago. Infelix homo, quis me*, etc. Hoc ligat ad iustorum imitacionem, Prou. 27[:17]: *Ferrum ferro* acuitur, *et homo exacuit faciem*.

¶ Item in ignoranciam patet fragilitas hominis. Nam ignorat homo statum suum futurum, casum obitum suum, cor alienum. Primo, habet homo ignoranciam sui status, sicut talpa vsque ad mortem non videt, Eccle. 9[:1]: *Nescit homo utrum amore an odio dignus*. Hoc ligat ad multiplicacionem bonorum operum, sicut homo in causa dubia multiplicat aduocatos, Mich. 6[:8]: *Indicabo tibi, o homo, quid sit bonum, et quid* Deus *requirat te*, *utique facere judicium, diligere misericordiam, et sollicitum ambulare*, etc.

¶ Secundo, futuri casus, sicut nauigans in mari, Eccle. 8[:6-7]: *Multa hominis afflictio, quia ignorat preterita, et futura nullo potest scire nuntio*. Vulgaliter dicitur, Nuyl ne siet quant

/fol. 240vb/

mail luy prent. Et hoc ligat ad consideracionem sui, Eccle. 7[:1]: *Quid necesse est homini majora se querere, cum ignorat quid contingat sibi in vita.*

¶ Tercio, ignorat homo obitum et eius[[7]](#footnote-7) circumstancias ut quando, vbi, quomodo morietur, Eccle. 9[:12]: *Nescit homo finem suum*, etc. Et hoc ligat ad contemptum prosperitatis presentis, quod est vtile pro Christo facere sicut nauigans proicit temporalia, Psal. [48:17]: *Ne timueris cum diues factus fuerit homo.* Matt. 16[:26]: *Quid prodest homini, si mundum universum lucretur*.

¶ Quarto, ignorat cor alterius, [1] Reg. 16[:7]: *Homo videt* *ea que parent, Deus autem intuetur cor*. Et hoc ligat ad deuitacionem suspiciosi iudicii, Rom. 2[:1]: *Inexcusabilis es, o homo omnis qui iudicas. In quo enim alterum judicas, teipsum condempnas*.

¶ Item, in miseria patet fragilitas hominis quadrupliciter. Primo, propter penalitatum multiplicacionem. Est enim sicut ventilogium, sicut bufo inter dentes trahe, Job. 5[:7]: *Homo ad laborem nascitur*. Et hoc ligat ad pacienciam et spem premii, Job 33[:16]: *Erudiens* homines *instruit disciplina*, etc.

¶ Secundo, propter mortis certitudinem. Nam vita nostra est sicut fumus et vapor deficiens, Psal. [88:49]: *Quis est homo qui vivet et non videbit mortem?* Et hoc ligat ad mortis meditacionem, Eccle. 11[:8]: *Si multis annis vixerit homo*, etc.

¶ Tercio, propter mortis paupertatem, Psal. [48:17-18]: *Ne timueris cum dives factus fuerit homo*. Job 27[:19]: *Dives, cum dormierit, nihil secum auferet*.

¶ Quarto, propter dampnacionis periculositatem. Est enim homo sicut piscis in flumine, sicut captiuus in carcere abaci, id est, facies hominis sicut piscis maris, ibi,[[8]](#footnote-8) enim, maior deuorat minorem.

1. quia ] *add*. quia. [↑](#footnote-ref-1)
2. At this point F 128 inserts the following: Item, dignitas hominis patet ex hoc quod Deus illustrauit eum dulci luce, scilicet, lumine sensus quo ad corpus, lumine intellectus quo ad animam. De quo vide infra, capitulo [212] Lux. [↑](#footnote-ref-2)
3. quidem ] *add.* ~~tripliciter~~. [↑](#footnote-ref-3)
4. corporis ] Lambeth, F 128 *corr.* comparis F 80. [↑](#footnote-ref-4)
5. cum ] *add*. cum. [↑](#footnote-ref-5)
6. pauorem ] Lambeth, F 128 *corr.* fauorem F 80. [↑](#footnote-ref-6)
7. eius ] *add.* ~~obitus~~. [↑](#footnote-ref-7)
8. ibi ] Lambeth, F 128 *corr.* ibat F 80. [↑](#footnote-ref-8)